Diari Oficial de la Generalitat Valenciana


Sumari del DOGV 4210, del 14-03-2002 (2002/2533)

RESOLUCIÓ de 8 de març de 2002, de la Direcció General de Centres Docents, per la qual s'adscriuen col·legis d'Educació Infantil i Primària i centres d'Educació Primària a instituts i seccions d'Educació Secundària a l'efecte de l'escolarització de l'alumnat d'Educació Secundària Obligatòria.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4210

Data del DOGV
:   14-03-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/2533


Data del document
:   08-03-2002

Organisme emissor
:   Conselleria de Cultura i Educació

Tipus de document
:   Resolució

Anàlisi jurídica

 Descriptors 

:   * Alacant
    * València
    * Castelló de la Plana

RESOLUCIÓ de 8 de març de 2002, de la Direcció General de Centres Docents, per la qual s'adscriuen col·legis d'Educació Infantil i Primària i centres d'Educació Primària a instituts i seccions d'Educació Secundària a l'efecte de l'escolarització de l'alumnat d'Educació Secundària Obligatòria. [2002/X2533]
  
El Decret 87/2001, de 24 d'abril, de Govern Valencià, pel qual es modifica parcialment el Decret 27/1998, de 10 de març, que regula l'admissió de l'alumnat als centres docents no universitaris de la Comunitat Valenciana sostinguts amb fons públics, determina que la Conselleria de Cultura i Educació realitzarà les adscripcions, a efectes d'escolarització, de cada un dels col·legis d'Educació Primària a un institut o secció d'Educació Secundària en què s'impartisca l'Educació Secundària Obligatòria. Així mateix, establix que en el cas en què l'institut d'Educació Secundària receptor no puga absorbir tot l'alumnat procedent d'un col·legi de Primària de dos o més línies, este col·legi podrà ser adscrit a dos instituts i adscriure l'alumnat, per línies, a un o altre institut per a garantir la continuïtat de tot l'alumnat. En el citat decret també s'establix que els titulars dels centres concertats o subvencionats podran sol·licitar l'adscripció a altres centres concertats o públics.
  
D'altra banda, la disposició transitòria segona del mencionat decret determina que mentre, transitòriament, hi haja alumnat d'Educació Secundària Obligatòria que en finalitzar el primer cicle haja de canviar de centre de Primària a un institut o secció d'Educació Secundària, la Conselleria de Cultura i Educació garantirà la continuïtat de la seua escolarització en l'etapa, sense necessitat d'un nou tràmit d'admissió.
  
La disposició addicional del Decret 87/2001, de 24 d'abril, determina que l'adscripció es farà efectiva a partir del curs escolar 2002-2003.
  
L'apartat segon de l'Orde de 2 de maig de 2001, de la Conselleria de Cultura i Educació, per la qual es modifica parcialment l'Orde de 3 d'abril de 1998, que regula el procediment d'admissió de l'alumnat als centres d'Educació Infantil, Educació Primària i Educació Secundària de la Comunitat Valenciana, sostinguts amb fons públics establix que l'accés, per primera vegada, a un centre que impartisca Educació Secundària Obligatòria no requerirà procés d'admissió quan es tracte d'alumnat procedent d'un centre adscrit. En eixe cas, els pares o tutors han confirmar la plaça adscrita per mitjà de la presentació de la corresponent sol·licitud, en el termini que determine cada direcció territorial de Cultura i Educació.
  
L'adscripció dels col·legis i centres d'Educació Primària a instituts/seccions d'Educació Secundària, continguda en la present norma, té com a única finalitat ordenar el procés d'escolarització de l'alumnat que ha de canviar de centre per a iniciar o prosseguir els ensenyaments d'Educació Secundària Obligatòria i fer efectiu el dret a continuar els seus estudis a l'institut/secció adscrit sense necessitat de nou procés d'admissió.
  
El model d'adscripció contingut en la present resolució ha sigut el resultat de l'aplicació dels següents criteris i factors interrelacionats: capacitat dels instituts/seccions d'Educació Secundària continguts en el Mapa Escolar de la Comunitat Valenciana per a l'aplicació de la Llei Orgànica d'Ordenació General del Sistema Educatiu; factor determinant que limita la possibilitat d'oferta de llocs escolars, d'acord amb l'aforament del centre expressat a través del seu perfil d'unitats per nivells; població escolaritzada als col·legis i centres d'Educació Primària objecte d'adscripció, la seua ubicació i proximitat a instituts/seccions; la coordinació existent entre els centres determinada per la vigent adscripció pedagògica d'estos.
  
La present normativa ha sigut debatuda en la Mesa Sectorial d'Educació amb les organitzacions sindicals en ella representades, en la Mesa de Pares i Mares d'Alumnes i en la Mesa d'Alumnes.
  
Així mateix, els centres privats concertats indicats en la present resolució, s'adscriuen als instituts/seccions que s'indiquen, a instància dels seus titulars i d'acord amb la planificació educativa, de conformitat amb el que preveu l'article 10.b del citat Reial Decret 87/2001.
  
El contingut de la present resolució ha sigut comunicat prèviament als Consells Escolars Municipals perquè en prenguen coneixement, el debaten i, si és procedent, hi eleven les al·legacions oportunes. Una vegada finalitzat el termini de recepció d'al·legacions i analitzades estes, correspon la publicació d'esta normativa.
  
En virtut del que determina l'apartat segon i la disposició final primera de l'Orde de 2 de maig del 2001, de la Conselleria de Cultura i Educació, per la qual es modifica parcialment l'Orde de 3 d'abril de 1998, que regula el procediment d'admissió de l'alumnat als centres d'Educació Infantil, Educació Primària i Educació Secundària de la Comunitat Valenciana, sostinguts amb fons públics, i en l'apartat tercer i disposició final primera de la citada Orde de 3 d'abril de 1998, resolc:
  
Adscriure els col·legis públics i els Centres d'Educació Primària sostinguts amb fons públics que s'indiquen en l'annex a cada institut/secció d'Educació Secundària que es detalla en este, a l'efecte de l'escolarització del seu alumnat en el nivell d'Educació Secundària Obligatòria (tota l'etapa o el segon cicle, segons el cas).
  
DISPOSICIONS ADDICIONALS
  
Primera
  
La present resolució s'inscriurà al Registre de Centres Docents de la Comunitat Valenciana.
  
Segona
  
La Direcció Territorial de Cultura i Educació, amb anterioritat a l'inici del procés general d'admissió d'alumnes, determinarà en els centres d'Educació Secundària objecte d'esta normativa, el nombre de llocs escolars d'Educació Secundària Obligatòria, d'acord amb el nombre de grups que haja establit la Direcció General de Centres Docents, per a fer efectiva l'escolarització de l'alumnat procedent dels col·legis i centres de primària adscrits.
  
DISPOSICIÓ DEROGATÒRIA
  
Queden derogades les resolucions de la Direcció General de Centres Docents per la qual s'adscriuen col·legis i centres d'Educació Primària a instituts/seccions d'Educació Secundària de 23 d'abril de 1998 (DOGV núm. 3.232), 30 d'abril de 1998 (DOGV núm. 3.239), 11 de maig de 1998 (DOGV núm. 3.246), 19 de maig de 1998 (DOGV núm. 3.255), 27 de maig de 1998 (DOGV núm. 3.259), 15 de juny de 1998 (DOGV núm. 3.271), 23 de juny de 1998 (DOGV núm. 3.304), 11 de març de 1999 (DOGV núm. 3.464), 5 d'abril del 2000 (DOGV núm. 3.729) i 28 de febrer de 2001 (DOGV núm. 3.962).
  
DISPOSICIONS FINALS
  
Primera
  
Esta resolució entrarà en vigor l'endemà de la seua publicació en el Diari Oficial de la Generalitat Valenciana.
  
Segona
  
Contra la present resolució que no posa fi a la via administrativa, podrà interposar-se recurs d'alçada davant el conseller de Cultura i Educació en el termini d'un mes, comptat a partir de l'endemà de la publicació de la resolució en el Diari Oficial de la Generalitat Valenciana, d'acord amb el que establixen els articles 114.1 i 115.1 de la Llei 30/1992, de Règim Jurídic de les Administracions Públiques i del Procediment Administratiu Comú.